KOMISIJOS REGLAMENTAS (EB) Nr. 204/2009
2009 m. kovo 16 d.
iš dalies keičiantis Tarybos reglamento (EB) Nr. 32/2000 nuostatas dėl Bendrijos tarifinių kvotų taikymo džiuto ir kokoso pluošto gaminiams laikotarpio pratęsimo, atsižvelgiant į Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo pakeitimus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 32/2000, atidarantį ir numatantį Bendrijos tarifinių kvotų, priimtų GATT rėmuose bei tam tikrų kitų Bendrijos tarifinių kvotų administravimą, ir nustatantį išsamias kvotų pritaikymo taisykles bei panaikinantį Tarybos reglamentą (EB) Nr. 1808/95 (1), ypač į jo 9 straipsnio 1 dalies a punktą ir 9 straipsnio 1 dalies b punkto antrąją įtrauką,
kadangi:
(1)
Laikydamasi pasiūlymo, pateikto Jungtinių Tautų konferencijoje dėl prekybos ir plėtros (UNCTAD) pagal bendrąją lengvatų sistemą (toliau - BLS), Bendrija 1971 m. įvedė tarifų lengvatas džiuto ir kokoso pluošto gaminiams, kurių kilmės šalys yra tam tikros besivystančios šalys. Nustačius šias lengvatas pradėta laipsniškai mažinti Bendrojo muitų tarifo muitus, o nuo 1978 m. iki 1994 m. gruodžio 31 d. muitų taikymas buvo visai sustabdytas.
(2)
1995 m. įsigaliojus BLS sistemai, Bendrija, taikydama kartu ir GATT, leido naudoti autonomines nulinio muitų tarifo Bendrijos tarifines kvotas tam tikram džiuto ir kokoso pluošto gaminių kiekiui. Vadovaujantis Komisijos reglamentu (EB) Nr. 2158/2005 (2), tarifų kvotų, leistų naudoti minėtiems produktams, taikymo laikotarpis buvo pratęstas iki 2008 m. gruodžio 31 d.
(3)
Kadangi, vadovaujantis Tarybos reglamentu (EB) Nr. 732/2008 (3) dėl bendrųjų tarifų lengvatų sistemos taikymo, BLS sistemos taikymas yra pratęstas iki 2011 m. gruodžio 31 d., džiuto ir kokoso pluošto gaminiams taikomas susitarimas dėl tarifų kvotų taip pat turėtų būti pratęstas iki 2011 m. gruodžio 31 d.
(4)
1987 m. liepos 23 d. Tarybos reglamentu (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (4) su pakeitimais, padarytais Komisijos reglamentu (EB) Nr. 1031/2008 (5), nustatytoje 2009 m. Kombinuotojoje nomenklatūroje buvo iš dalies pakeisti tam tikrų prekių Kombinuotosios nomenklatūros kodai (toliau - KN kodai). Reglamento (EB) Nr. 32/2000 IV priede nurodyti kai kurie iš minėtų kodų, todėl jį reikia suderinti.
(5)
Reikėtų atitinkamai iš dalies pakeisti Reglamentą (EB) Nr. 32/2000.
(6)
Reglamentas (EB) Nr. 1031/2008 įsigalioja 2009 m. sausio 1 d., todėl šis reglamentas turėtų būti taikomas nuo tos pačios dienos.
(7)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 32/2000 III priedo penktoje skiltyje „Kvotos laikotarpis“ žodžiai „nuo 2006 01 01 iki 2006 12 31, nuo 2007 01 01 iki 2007 12 31 ir nuo 2008 01 01 iki 2008 12 31“, esantys prie eilės numerių 09.0107, 09.0109 ir 09.0111, pakeičiami žodžiais „nuo 2009 01 01 iki 2009 12 31, nuo 2010 01 01 iki 2010 12 31 ir nuo 2011 01 01 iki 2011 12 31“.
2 straipsnis
Reglamento (EB) Nr. 32/2000 IV priedas iš dalies keičiamas taip:
a)
IV priedo pirmoje lentelėje KN kodas 6406 99 80, esantis antroje skiltyje prie eilės numerio 09.0104, pakeičiamas KN kodu 6406 99 85.
b)
IV priedo antroje lentelėje eilės numerio 09.0104 kodai iš dalies keičiami taip:
i)
KN kodo 6406 10 19 eilutėje išbraukiamas trečioje skiltyje esantis TARIC kodas 10;
ii)
antroje skiltyje esantys KN kodai 6406 10 11 ir 6406 10 19 pakeičiami KN kodu 6406 10 10;
iii)
antroje skiltyje esantis KN kodas 6406 99 80 pakeičiamas KN kodu 6406 99 85.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 16 d.